Jørgen Estrup (RV), 1998-11-19:
I Det Radikale Venstre er vi altid godt tilfredse, når Folketinget tager initiativ til at tage vigtige emner op, og det må man sige den finansielle krise er.
Derfor var vi også stærke tilhængere af den beslutning, som blev truffet - for øvrigt på foranledning af SF - om, at vi nu skulle have en høring om den finansielle krise.
Fire udvalg er som bekendt i gang med at forberede denne høring, og jeg er helt sikker på, at som en del af høringen vil indgå - og nu citerer jeg fra forslaget til vedtagelse - en undersøgelse af muligheden for og ønskeligheden af indførelse af en tobinskat på valutahandelstransaktioner, gennemførelse af anmeldelsespligt for større finansielle transaktioner og krav om registrering af større gældsposter og tilgodehavender over for udlandet.
Jeg kunne givetvis tilføje en hel række andre emner. Jeg er helt sikker på, at det skal vi diskutere engang i februar, når vi kommer så langt, og jeg har da ikke noget imod, at vi bruger Folketingssalen til at forberede arbejdet, for det kan da være meget fornuftigt.
Jeg ved ikke, om det er i overensstemmelse med forretningsordenen, at vi laver underudvalgsmøder i Folketingssalen, men i næste uge vil vi givetvis få det første underudvalgsmøde uden for Folketingssalen, så det er helt i orden.
Jeg kan forstå, at hr. Frank Aaen har brug for det.
Jeg tror, der er god grund til at sætte fokus på dette problem, også fordi det selvfølgelig har indflydelse på danske beslutninger - om ikke andet i internationale organer, men måske mindre i forhold til dansk økonomi.
Det var i hvert fald det, der var indholdet af økonomiministerens redegørelse, og det er måske ikke så overraskende, at jeg er godt tilfreds med den redegørelse; men jeg synes nu også, det var betryggende at vide, at i øjeblikket er indflydelsen på udsigterne for dansk økonomi begrænset. Jeg vil til gengæld godt tilføje et par kommentarer om det, man kunne kalde analysen af den finansielle krise.
Der er vel ikke nogen tvivl om, at det, vi har været vidne til, er det, man kunne kalde ballonøkonomifænomenet - altså det spekulativt oppustede boom, hvor der ikke er reelle værdier bag.
Spekulanter er jo en særlig type flokdyr; som lemminger går de hele vejen og ofte også ud over afgrunden, og uanset hvad man i øvrigt kan sige om spekulation som en stabiliserende virkning under visse omstændigheder, kan spekulation altså også være destabiliserende.
Det har vi set tidligere, og hvis nogen skulle være i tvivl, kan jeg anbefale en bog af den amerikanske økonom John Kenneth Galbraiht om »The Great Crash« i 1929, hvor det i høj grad bliver understreget, hvordan markedsmekanismen i fuldt flor og for fri udblæsning uden nogen som helst restriktioner kan føre til den type mekanismer og destabiliserende økonomiske forløb.
Det synes jeg er en væsentlig pointe.
Derudover må man sige, at sådan som vores økonomiske verdenshandel er indrettet - og der er god grund til, at den er indrettet sådan, for det betyder større velstand, hvis den administreres fornuftigt - har vi også gjort os selv mere sårbare.
Der er en direkte forbindelse mellem økonomierne af fornuftige grunde, men det er også noget, man bør overveje nærmere.
Vi skal vel bl.a. snakke om medicinen på den omtalte høring, men set med radikale øjne er det oplagt, at der er brug for at tilføje liberaliseringstendenserne et menneskeligt ansigt, så man sikrer det sociale sikkerhedsnet, også som en stabilisering af de økonomiske systemer.
Man kunne vel sige, uden at det skal tages alt for selvrosende, at socialliberalisme ikke er det værste, man har, men måske en meget fornuftig tendens, hvis man vil sikre sig, at det politiske system overlever.
Derudover vil jeg så sige, at internationalt er den første lære, man kan drage, at det er nødvendigt at samarbejde, og det er en af forudsætningerne for at komme videre.
Jeg ser frem til den høring, vi skal have om emnet, men jeg vil da godt afslutningsvis blot understrege, at det er kolossalt nødvendigt at erkende, at markedsmekanismen ikke er en naturlov.
Markedsmekanismen er altså menneskeskabt og trænger derfor i ganske betydeligt omfang også til en hjælpende hånd ind imellem.